Skinfaxi málgagn ungmennahreyfingarinnar 100 ára Skinfaxi , blað Ungmennafélags Íslands , fagnar merkum tímamótum í sögu blaðsins um þessar mundir , en 100 ár eru síðan fyrsta blaðið var gefið út . Frá því að fyrsta blaðið kom út í október 1909 hefur það verið gefið út óslitið , ekki fallið út einn árgangur , sem að öllum líkindum er einsdæmi um tímaritaútgáfu á Íslandi . Á þessu tímabili hafa 25 einstaklingar komið að ritstjórn blaðsins en fyrsti ritstjórinn var Helgi Valtýsson kennari við Flensborgarskólann í Hafnarfirði . Skinfaxi kemur út fjórum sinnum á ári . Í tilkynningu frá UMFÍ sem gefur Skinfaxa út segir að blaðið hafi verið öflugur málsvari ungmennafélagshreyfingarinnar , sambandsaðilanna og heildarsamtakanna . Markmiðið með útgáfu Skinfaxa hefur verið óbreytt í hundrað ár . Að segja fréttir og vera með frásagnir úr starfi ungmennafélaga og þeim verkefnum sem heildarsamtökin hafa haft forystu um eða unnið í samstarfi við aðra . Stjórn UMFÍ hefur ákveðið að í tilefni tímamótanna verði efnt til samstarfs við Þjóðarbókhlöðuna að skanna inn öll tölublöð Skinfaxa bæði fyrr og síðar . Þannig varðveitist þessi sögulegi fjársjóður ungmennafélagshreyfingarinnar . Um leið aukist aðgangur almennings að þeim fróðleik sem Skinfaxi hefur vakið athygli á hverju sinni og gildi málgagns UMFÍ fyrir land og lýð .